অক্ষয় কুমারের ‘এয়ারলিফ্‌ট’ নিয়ে অসন্তুষ্ট কূটনীতিকদের একাংশ। কুয়েত এবং বাগদাদে ভারতীয় দূতাবাসের তৎকালীন আধিকারিকদের একাংশের অভিযোগ, ওই ছবিতে তাঁদের ‘খলনায়কে’র ভূমিকায় দেখানো হয়েছে।
১৯৯০ সালে যুদ্ধবিধ্বস্ত কুয়েত থেকে ভারতীয়দের দেশে ফিরিয়ে আনার ঘটনার ভিত্তিতে তৈরি হয়েছে ‘এয়ারলিফ্‌ট’। ছবিটি নিয়ে প্রাক্তন বিদেশসচিব নিরুপমা রাও সম্প্রতি টুইটারে লিখেছেন, ‘১৯৯০-’৯১ সালের উপসাগরীয় যুদ্ধ চলাকালীন বিদেশমন্ত্রকের ভূমিকা সম্পর্কে বিশদে না জেনেই এয়ারলিফ্‌টে তা দেখানো হয়েছে’। ওই টুইটের জেরে বর্তমানে বিতর্ক শুরু হয়েছে।
যার প্রেক্ষিতে বিদেশমন্ত্রকের মুখপাত্র বিকাশ স্বরূপ আজ টুইট করেন, ‘এয়ারলিফ্‌ট ছবিটি বিনোদনের জন্য ভাল। কিন্তু তাতে তথ্যের খামতি রয়েছে’। একটি ভিডিও আপলোড করে তিনি জানিয়েছেন, ছবিতে সব তথ্য দেখানো যায় না। তবে ছবিটি দেখে অনেকেই ওই সময়ে ঠিক কী ঘটেছিল, তা জানতে আগ্রহী হচ্ছেন। ভিডিওয় বিকাশ জানিয়েছেন, সম্প্রতি ইরাক-ইয়েমেন থেকেও ভারতীয়দের উদ্ধারে সরকার গুরুত্বপূর্ণ ভূমিকা নিয়েছিল।
‘এয়ারলিফ্‌টে’ দেখানো হয়েছে, কুয়েত যুদ্ধের সময়ে ভারতীয় দূতাবাস বন্ধ করে দেওয়া হয় এবং সেখানকার আধিকারিকেরা সকলের আগে কুয়েত ছাড়েন। ছবির পরিচালক রাজা মেননের অবশ্য দাবি, আধিকারিকদের ইতিবাচক ভূমিকাই দেখিয়েছেন তিনি। তবে পরিস্থিতি খারাপ হওয়ার পর কাদের উদ্ধার করা হবে, সেই সিদ্ধান্তগ্রহণ আধিকারিকদের পক্ষে সহজ ছিল না। তখনই জটিলতা দেখা দিয়েছিল।
এই সংক্রান্ত অন্য খবর—
• ঝাঁকুনি থাকলেও উড়ান-সফর উপভোগ্যই